Saterdagoggend 06h00 en ’n singende selfoon ruk my wakker in ’n bed wat nie eers myne is nie. Nee man, dit is nie waaraan julle siek wetters dink nie. Gisteraand het 5 van ons die Kaap in gevaar vir ’n klein intro’tjie vir ons vinnige “in en out” besoekie aan Durban om die WP vs. Sharks wedstryd te kyk op Kings Park.
Die ouens lyk sleg en gisteraand het sy merk duidelik gemaak. Hierdie lywe moet nou op ’n vliegtuig kom – aai hoekom doen ons dit aan onsself.
Brill sterf byna 4 keer oor die skaamtelose 2km en Soutie is soos ’n kind wat in ’n speelgoedwinkel los gelaat is – hy wil net nie rustig raak nie. Die view van die nuwe King Senzangakhona stadion wat langs Kings Park geleë is, is iets vir die oog. Mens kan nie ophou staar daarna nie – stunning stukkie werk daai kêrels.
’n Big screen is op die buite velde van die stadion opgerig en met koue Windhoek Lagers op tap teen ’n spotgoedkoop prys het die dag se verrigtinge begin. Gisteraand se pyne was gou iets van die verlede en toe die Bokke gou die Wallabies afgerammel het, het dinge weer klopdisselboom gehardloop.
Om die aandjie af te sluit is daar gou ’n laaste besoek by die see gemaak en iets vir die maag gekry wat later nie mooi sou gemaak het met ons nie…eish.